Vermeende rower vas na transitoroofArgieffoto ŉ Veertigjarige verdagte sal Woensdag in die Kathu-landdroshof verskyn in verband met ŉ transitorooftog in Kathu in die Noord-Kaap. ŉ Veiligheidsbeampte het Maandag geld in Kathu afgehaal toe hy deur twee mans, gewapen met ’n geweer en ’n pistool, voorgekeer is. Die rowers is met ŉ onbekende bedrag kontant in ŉ voertuig vort. Nomthandazo Mnisi, die woordvoerder van die Valke, sê die polisie se taktiese reaksie-eenheid het die rowers se voertuig agterna gesit. Die reaksie-eenheid, wat bestaan uit Kimberley se blitspatrollie, die polisie se openbare orde-eenheid (Pops), die Kathu- en die Postmasburg SAPD, Kimberley se lugvleuel en die Valke, het een van die verdagtes vasgetrek. Die verdagte is in hegtenis geneem en staan tereg op aanklagte van gewapende roof. Die ander verdagte is steeds op vrye voet.